Α.Ο. Καβάλα (ποδόσφαιρο)

Ο **Αθλητικός Όμιλος Καβάλα** είναι ελληνικό αθλητικό σωματείο το οποίο εδρεύει στην Καβάλα. Ιδρύθηκε στις 24 Σεπτεμβρίου 1965 έπειτα από τη συγχώνευση 3 σωματείων της Καβάλας, του Γ.Σ. Ηρακλής Καβάλας, του Γ.Σ. Φίλιπποι Καβάλας και της Α.Ε.Κ. Καβάλας. Διαθέτει τμήματα ποδοσφαίρου, καλαθοσφαίρισης, πετοσφαίρισης, υδατοσφαίρισης, στίβου, καλαθοσφαίρισης με αμαξίδιο, καράτε (kyokushin karate), ενώ στο παρελθόν διέθετε και τμήμα ράγκμπι λιγκ. Επίσημα χρώματα του αποτελούν το μπλε και το λευκό. Τα προσωνύμια που τον ακολουθούν είναι «Γαλάζιοι Αργοναύτες» και «Ελαφρά Ταξιαρχία του Βορρά».

Από την αγωνιστική περίοδο 2024–2025 το ανδρικό τμήμα ποδοσφαίρου του Α.Ο. Καβάλα αγωνίζεται στο δεύτερο τη τάξει πρωτάθλημα της Α2 Εθνικής Κατηγορίας (Super League 2), με την επωνυμία «**Αθλητικός Όμιλος Καβάλα 2024 [[Ποδοσφαιρική Ανώνυμη Εταιρεία]]**» και με τον διακριτικό τίτλο «**Α.Ο. Καβάλα 2024 [[Ποδοσφαιρική Ανώνυμη Εταιρεία|Π.Α.Ε.]]**». Χρησιμοποιεί ως αγωνιστική έδρα το Δημοτικό Στάδιο Καβάλας «Ανθή Καραγιάννη».

## Ιστορία
### Η Ίδρυση
Προπολεμικά το καβαλιώτικο ποδόσφαιρο ανέδειξε μερικούς σπουδαίους ποδοσφαιριστές, όπως: Φαρσάκογλου, Σκαρλάτος, Ι. Κανάκης, Κ. Κανάκης, Παπαϊωάννου, Τρυφωνίδης, Μαργαρίτης, Β. Ταντόγλου, Φ. Μακέδος και Παύλου. Ως τις αρχές της δεκαετίας του 1960 στην Καβάλα κυριαρχούσαν τρεις σύλλογοι: ο Ηρακλής, οι Φίλιπποι και η Α.Ε.Κ.. Οι δύο πρώτοι είχαν σημαντική ποδοσφαιρική παρουσία τόσο στην πόλη όσο και πανελλήνια, αφού αναδείχτηκαν πρωταθλητές Β΄ Εθνικής στους ομίλους τους, ο Ηρακλής το 1962 και οι Φίλιπποι το 1964. Όμως δεν κατάφεραν να κερδίσουν την άνοδο τους στην Α΄ Εθνική στους αγώνες κατάταξης που υπήρχαν τότε.

Έτσι ωρίμασε η ιδέα να συγχωνευθούν, ώστε να δημιουργηθεί μια ισχυρή καβαλιώτικη ομάδα. Την πρωτοβουλία είχαν οι Σωτήρης Αλημίσης (πρώτος πρόεδρος του συλλόγου και μετέπειτα δύο φορές πρόεδρος της ΕΠΟ), Μήτρας, Μοσχοβίτης και Μαχαίρας. Ως έμβλημα της νέας ομάδας επιλέχτηκε η αρχαία τριήρης, έπειτα από πρόταση του Χρήστου Μπάτση. Η τριήρης συνδυάζει τη ναυτική παράδοση της πόλης, η οποία είναι σημαντικό λιμάνι, ενώ εμπεριέχει τριπλό συμβολισμό: τα κουπιά συμβολίζουν τους παίκτες, τα πανιά τη διοίκηση και ο άνεμος τους φιλάθλους.

### 1970–1979
Ο Α.Ο. Καβάλα σύντομα πέτυχε πανελλήνιες διακρίσεις. Την αμέσως επόμενη χρονιά από την ίδρυσή του ο σύλλογος έφτασε ως τα ημιτελικά του Κυπέλλου Ελλάδος αποκλείοντας στα προημιτελικά την Προοδευτική. Σύμφωνα με την κλήρωση θα υποδεχόταν στον ημιτελικό ως γηπεδούχος την ΑΕΚ. Όμως η ΕΠΟ βάσει ενός διφορούμενου κανονισμού όρισε έδρα διεξαγωγής του αγώνα το Καυτανζόγλειο Στάδιο της Θεσσαλονίκης. Η Καβάλα αρνήθηκε να λάβει μέρος και αποκλείστηκε.

Η δεκαετία του 1970 αποτέλεσε τη χρυσή εποχή του συλλόγου. Αγωνίστηκε για 12 χρόνια στην Α΄ Εθνική από τη σεζόν 1969–70 έως τη σεζόν 1981–82, με μια διακοπή τη σεζόν 1975–76, όταν υποβιβάστηκε στη Β΄ Εθνική. Τη σεζόν 1970–71 κατέκτησε τον άτυπο τίτλο της καλύτερης επαρχιακής ομάδας, ενώ δυο φορές έλαβε μέρος στο Βαλκανικό Κύπελλο. Οι ποδοσφαιριστές, στους οποίους στηρίχτηκε η ομάδα την περίοδο 1969–75 ήταν οι: Τάτσης, Κοψαχείλης, Παντελάκος (τερματοφύλακας), Μπαρμπαλέξης, Τοπούζης, Καραμπετάκης, Μαχαιρίδης, Γκαρανάτσιος, Βάγιας, Χαραλαμπίδης, Μπουγατσάς, Πάτσας, Λιόλιος, Κόκκαλης, Μπλέκος, Παπαδόπουλος, Αβραμίδης. Προπονητής ήταν ο Γιουγκοσλάβος Μπέλα Πάλφι. Μετά τον υποβιβασμό στηρίχτηκε σε μια νέα φουρνιά ποδοσφαιριστών: Κ. Χρυσαφίδης, Στ. Χρυσαφίδης, Κωνσταντινίδης, Κοϊβέρογλου, Μασμανίδης, Ζουμπουλάκης, Ευφραιμίδης, Σαρανταδέκας, Λαμπρόπουλος, Πάτσας, Καλαϊτζίδης και προπονητή τον Γιανέφσκι. Η ανανεωμένη ομάδα τη σεζόν 1976–77 πραγματοποίησε αξιοπρόσεκτη πορεία τερματίζοντας στην 7η θέση.

### 1979–2000
Το 1979 ο Α.Ο. Καβάλα έγινε ΠΑΕ αλλά τη σεζόν 1981–82 υποβιβάστηκε στη Β΄ Εθνική. Στην Α΄ Εθνική επανήλθε μόνο για μία περίοδο τη σεζόν 1994–95. Τη σεζόν 1995–96 ο ΑΟΚ με προπονητή τον Γιώργο Παράσχο και με παίκτες έμπειρους (Μάλλιος, Αθανασιάδης, Σίμοβιτς, Μίτεφ) τερμάτισε πρώτος με διαφορά 7 βαθμών από τον δεύτερο στο πρωτάθλημα της Β΄ Εθνικής, (Καβάλα 70, Βέροια 63) μένοντας αήττητος σε όλο τον Α’ γύρο. Σημαντικότεροι ποδοσφαιριστές αυτής της περιόδου ήταν οι Αθανασιάδης, Αργυρίου, Βακιρτζής, Καλλιμάνης, Κόλτσης, Μάλλιος, Μίτεφ, Παπανδρέου, Πεγκλής, Πις, Σίμοβιτς, Σουκασιάν, Τσαπανίδης και Χέρτναγκλ. Αγωνίστηκε στην Α΄ Εθνική ως τη σεζόν 1999–00. Μάλιστα τη σεζόν 1996–97 κατέλαβε την 6η θέση της Α’ Εθνικής, που είναι η καλύτερη στην ιστορία της. Ακολούθησε μία δύσκολη περίοδος που οδήγησε το σωματείο έως τη Γ΄ Εθνική.

### 2000–2014
Η ΠΑΕ Α.Ο. Καβάλα το 2001 -μαζί με μερικές ακόμα ΠΑΕ και ΚΑΕ της χώρας- εκμεταλλεύτηκε βραχύβια ευεργετική σχετική διάταξη  περί "ειδικής εκκαθάρισης" αθλητικής ανώνυμης εταιρείας (με αλλαγή της επωνυμίας και της εταιρικής μετοχικής σύνθεσης, αλλά χωρίς υποχρέωση υποβιβασμού σε κατώτερη κατηγορία), με την οποία η ΠΑΕ μετονομαζόμενη σε "ΠΑΕ Νέα Καβάλα" απαλλάχτηκε από το μεγαλύτερο μέρος των χρεών της ενώ το 2004 μετέβαλε την φορολογική και νομική της υπόσταση μέσω αλλαγής ΑΦΜ, καθώς και καταχώρησης της νέας επωνυμίας της (*Νέα Καβάλα Π.Α.Ε.*) στο μητρώο Ανωνύμων Εταιρειών του Υπουργείου Ανάπτυξης.

Το καλοκαίρι η ομάδα βρήκε νέο προπονητή στο πρόσωπο του Ντράγκαν Οκούκα. Υπό τον Σέρβο προπονητή η ομάδα έδειξε από τους πρώτους αγώνες ικανή να ενταχθεί στα Play-Off. Τον Σεπτέμβριο όμως ο Οκούκα παραιτήθηκε για προσωπικούς λόγους, αντικαθιστώμενος από τον Πολωνό Χένρικ Κάσπερτσακ. Η ομάδα με προπονητή τον Κάσπερτσακ, μετά από ένα καλό ξεκίνημα, επανήλθε στα μέτρια αποτελέσματα. Τον Μάρτιο του 2011 ο Κάσπερτσακ παραιτήθηκε λόγω προβλημάτων με το συμβόλαιό του και αντικαταστάθηκε από τον Γιάννη Μαντζουράκη. Η Καβάλα είχε ως τότε πορεία που φαινόταν ικανή να την οδηγήσει σε συμμετοχή στα Play-Off και σε ενδεχόμενη έξοδο στην Ευρώπη, όμως τελικά η κατάσταση ανετράπη, καθώς η ομάδα σημείωσε προς το τέλος της σεζόν τρεις ήττες και δύο ισοπαλίες, με αποτέλεσμα να καταλάβει τελικά την 7η θέση με 40 βαθμούς, με διαφορά 7 βαθμών από τον 6ο Ολυμπιακό Βόλου.

Στις 28 Ιουλίου 2011 η ομάδα (όπως και ο Ολυμπιακός Βόλου) τιμωρήθηκε από την Πειθαρχική Επιτροπή της Σούπερ Λιγκ με υποβιβασμό στη Φούτμπολ Λιγκ 1 (Β΄ Εθνική), με την κατηγορία κατά του διοικητικού ηγέτη της για δωροδοκία και στοιχηματισμό σε χειραγωγημένα παιχνίδια (με βάση το άρθρο 21). Ασκήθηκε έφεση, που εκδικάστηκε μία εβδομάδα αργότερα (3 Αυγούστου). Η Επιτροπή Εφέσεων της ΕΠΟ αποφάσισε πως δεν προέκυψε όφελος για την ομάδα (όπως και για αυτήν του Ολυμπιακού Βόλου), διατηρώντας την ομάδα στο πρωτάθλημα της Σούπερ Λιγκ, αποδίδοντας απλά αντικειμενική ευθύνη (με βάση το άρθρο 5) και επιβάλλοντας αφαίρεση 8 βαθμών από το επόμενο πρωτάθλημα (της περιόδου 2011-12).

Στις 23 Αυγούστου η Επιτροπή Επαγγελματικού Αθλητισμού (ΕΕΑ) ανακοίνωσε πως δεν χορηγεί πιστοποιητικό συμμετοχής στο πρωτάθλημα της Σούπερ Λιγκ τόσο στην ομάδα της Καβάλας όσο και σε αυτή του Ολυμπιακού Βόλου, *«...διότι δεν επήλθε καμία ουσιαστική μεταβολή στο ιδιοκτησιακό καθεστώς, ύστερα από την τιμωρία του Αχιλλέα Μπέου και του Χρυσόστομου Ψωμιάδη από την Αθλητική Δικαιοσύνη...»*. Σύμφωνα με το σκεπτικό της απόφασης, *«...από τα στοιχεία του φακέλου, αλλά και από τα όσα έχουν περιέλθει σε γνώση της Επιτροπής προκύπτει χωρίς κανένα περιθώριο αμφιβολίας ότι ο Χρυσόστομος Ψωμιάδης είναι ο ουσιαστικός ιδιοκτήτης και εν τοις πράγμασι κάτοχος της πλειοψηφίας τουλάχιστον των μετοχών της ΠΑΕ ΝΕΑ ΚΑΒΑΛΑ, την διοίκηση της οποίας και ασκεί....»*.
Με βάση την παραπάνω απόφαση οι δύο ομάδες αποβάλλονταν από όλα τα επαγγελματικά πρωταθλήματα και υποβιβάζονταν στην ερασιτεχνική Δ΄ Εθνική κατηγορία (περιφερειακό πρωτάθλημα), επερχόμενης αυτοδίκαια της λύσης των δύο ανωνύμων εταιρειών (ΠΑΕ). Οι δύο ομάδες κατέθεσαν αίτηση ακύρωσης της απόφασης και αίτηση ασφαλιστικών μέτρων στο Διοικητικό Εφετείο Αθηνών, μπλοκάροντας την αντικατάστασή τους με άλλες ομάδες στο πρωτάθλημα μέχρι να τελεσιδικήσει η υπόθεση, ενώ παράλληλα η ομάδα του Βόλου κατήγγειλε την ΕΕΑ για μη νόμιμη σύνθεση των νέων μελών της, άποψη που υιοθέτησε και η διοίκηση της Καβάλας. Τελικά οι δύο ομάδες υποβιβάστηκαν οριστικά στη Δ΄ Εθνική το Σεπτέμβριο του 2011, αφού η Επιτροπή Επαγγελματικού Αθλητισμού δεν δέχθηκε να εξετάσει εκ νέου τις όποιες αλλαγές έγιναν στις διοικήσεις των ομάδων μετά την πρώτη της απόφαση.

Τη σεζόν 2011–12, ο Α.Ο.Κ. αγωνίστηκε για πρώτη φορά στην ιστορία του στη Δ΄ Εθνική κατηγορία, καταλαμβάνοντας τελικά την 4η θέση του 1ου Ομίλου με 48 βαθμούς. Την επόμενη αγωνιστική περίοδο, έπειτα από απόφαση της ΕΠΟ, ο Α.Ο.Κ. έλαβε μέρος στο πρωτάθλημα της Β΄ Εθνικής κατηγορίας (Φούτμπολ Λιγκ). Στην ίδια κατηγορία αγωνίστηκε και την αμέσως επόμενη περίοδο, όπου τερμάτισε στην 13η θέση του 2ου Ομίλου με 17 βαθμούς, γνωρίζοντας έτσι τον υποβιβασμό στη Γ΄ Εθνική Ερασιτεχνική κατηγορία.

### 2014-σήμερα
Το καλοκαίρι του 2014 μια διοικούσα επιτροπή ανέλαβε τη διοίκηση και λειτουργία της ομάδας. Το Μάιο του 2015 ο ερασιτέχνης με ανακοίνωσή του ανέφερε, πως η λύση και εκκαθάριση της «ΠΑΕ Νέα Καβάλα» έλαβε έγκριση. Τελικά μετά από 5 χρόνια στην Γ΄ Εθνική, η Καβάλα στέφθηκε το 2019 πρωταθλήτρια στον 1ο όμιλο και κέρδισε το εισιτήριο για την Φούτμπολ Λιγκ. Στις 13 Ιουνίου 2021, η Καβάλα εξασφάλισε την απευθείας άνοδο της στη Σούπερ Λιγκ 2 της περιόδου 2021–22, με 2 αγωνιστικές να μένουν για το τέλος του πρωταθλήματος. Όμως η ομάδα της Καβάλας δεν εξασφάλισε πιστοποιητικό συμμετοχής λόγω κωλύματος της ΠΑΕ, όσον αφορά το ιδιοκτησιακό. Αμέσως, το νομικό επιτελείο της ΠΑΕ έκανε ένσταση κατά της απόφασης της ΕΕΑ, η οποία απορρίφθηκε μετά από γνωστοποίηση της επιτροπής στις 30 Αυγούστου 2021. Έτσι η Καβάλα είναι εκτός Σούπερ Λιγκ 2 με τον Ερασιτέχνη ΑΟΚ στις 20 Αυγούστου 2021 (πριν την οριστική απόφαση της ΕΕΑ) να δηλώνει την ομάδα ποδοσφαίρου στην Γ' Εθνική. Στις 30 Οκτωβρίου η Καβάλα μαζί με την Α.Π.Σ. Ζάκυνθος δικαιώθηκαν από την ΕΠΟ και συμμετείχαν στη Σούπερ Λίγκ 2. Η ομάδα για το πρώτο μισό της σεζόν αναγκάστηκε να αγωνιστεί με παιδιά 15-18 ετών που δεν είχαν ξαναπαίξει ποδόσφαιρο σε ομάδα. 

Η πολυτάραχη σεζόν 2021–22 ξεκίνησε με την Καβάλα να μην έχει κάνει καμιά νίκη στο πρωτάθλημα αλλά να έχει κάνει βαριές ήττες. Τον Δεκέμβριο του 2021 ξεκίνησε η προσπάθεια παραμονής της ομάδας στην Σούπερ Λιγκ 2 από τον τότε ιδιοκτήτη Άλεξ Χαντιτάγκι, κάνοντας αυτή την φορά μεταγραφές έμπειρων ποδοσφαιριστών. Πράγματι η ομάδα άλλαξε προς το καλύτερο και φαίνονταν ότι θα διεκδικήσει την παραμονή. Δυστυχώς όμως αυτό δεν πραγματοποιήθηκε για 2 μόνο βαθμούς και έτσι ο ΑΟΚ επέστρεψε στην ερασιτεχνική Γ΄ Εθνική.

Στην Γ΄ Εθνική αγωνίστηκε τις περιόδους 2022–23 και 2023–24. Την πρώτη σεζόν έχασε για μόλις 4 βαθμούς την πρωτιά και την συμμετοχή στα πλέι οφ για την επιστροφή στην Σούπερ Λιγκ 2, ενώ την δεύτερη σεζόν θα κάνει μια εντυπωσιακή πορεία και θα τερματίσει στην 1η θέση με 97 βαθμούς, έχοντας μια μόνο ήττα αλλά και ένα σερί 21 νικών, και θα επιστρέψει πανηγυρικά στην Σούπερ Λιγκ 2. Αξίζει να σημειωθεί ότι εκείνη την περίοδο η Καβάλα κατέκτησε και το Κύπελλο ΕΠΣΚ, κάνοντας έτσι το πρώτο του νταμπλ.

Τη σεζόν 2024–25 η Καβάλα κέρδισε την παραμονή στην Σούπερ Λιγκ 2 στις λεπτομέρειες, κάνοντας μια αήττητη πορεία στα πλέι άουτ στα οποία αγωνίστηκε.

## Σύμβολα
Έμβλημα της ομάδας αποτελεί η αρχαία τριήρης, όπως τη σχεδίασε ο Χρήστος Μπάτσης. Για ένα διάστημα, το έμβλημα εμπεριείχε την τότε επωνυμία της ομάδας «Puma ΠΑΕ Νέα Καβάλα». Με τη σύσταση της καινούριας ποδοσφαιρικής ανώνυμης εταιρείας το 2019, τέθηκε στη δημοσιότητα ένα λίγο διαφορετικό σήμα.

### Ιστορικές εμφανίσεις
Την περίοδο 2013–14 η επιλογή πράσινου χρώματος για τις εμφανίσεις στα εντός έδρας παιχνίδια της ομάδας προκάλεσε την έντονη αντίδραση μερίδας οπαδών και του ερασιτέχνη. Παρακάτω παρουσιάζονται ορισμένες ιστορικές εμφανίσεις του συλλόγου.

#### Κύρια αμφίεση

#### Εναλλακτική αμφίεση

### Χορηγίες

## Οικονομικά και ιδιοκτησιακό
### Επωνυμία
Η επωνυμία της Αθλητικής Ανώνυμης Εταιρείας (Α.Α.Ε.), απαραίτητης για τη συμμετοχή της ομάδας (Π.Α.Ε.) σε επαγγελματική ποδοσφαιρική κατηγορία, έχει αλλάξει με το πέρασμα των χρόνων ως ακολούθως:

* Α.Ο. Καβάλας Π.Α.Ε. (1979–2004)
* Νέα Καβάλα Π.Α.Ε. (2004–2014)
* Α.Ο. Καβάλα 1965 Π.Α.Ε. (2019–2022)
* Α.Ο. Καβάλα 2024 Π.Α.Ε. (2024–Σήμερα)

## Διοίκηση Π.Α.Ε.

## Στάδιο

Έδρα της ομάδας από την ίδρυσή της το 1965 αποτελούσε το Δημοτικό Στάδιο Καβάλας (μετέπειτα «Βερούλειο»). Από το 1970 η ομάδα αγωνίζεται στο τέως Εθνικό Στάδιο Καβάλας, που ονομάζεται πλέον Δημοτικό Στάδιο Ανθή Καραγιάννη, με εξαίρεση τις περιόδους 1987-88 και 2011-12, κατά τις οποίες χρησιμοποιήθηκε προσωρινά ως έδρα και πάλι το Βερούλειο.

## Φίλαθλοι
Ο πιο γνωστός σύνδεσμος φιλάθλων του ΑΟ Καβάλα ονομάζεται «Γαλάζιοι Αργοναύτες». Τον Ιανουάριο του 2010 δημιουργήθηκε άλλο ένα κλαμπ που αποκαλείτο «Pitbulls» αλλά έκλεισε, ενώ το καλοκαίρι της ίδιας χρονιάς δημιουργήθηκε η «Λέσχη Φιλάθλων Καβάλας».

## Εισιτήρια

**Μέσος όρος εισιτηρίων**: 3.085

## Αντιπαλότητες
Ενδιαφέρον παρουσιάζουν οι αναμετρήσεις του Α.Ο.Κ. με τη Δόξα Δράμας, οι οποίες έχουν το χαρακτήρα γειτονικού ντέρμπι, σε μία αντιπαλότητα που κρατά χρόνια.

## Τίτλοι - Διακρίσεις
* **[[Α2 Εθνική ποδοσφαίρου ανδρών|Β΄ κατηγορία]]** 
** Πρωταθλήτρια (4): 1966–67 (3ος όμιλος), 1968–69, 1975–76, 1995–96
** Άνοδος από Β΄ κατηγορία (2): 1993–94, 2008–09

* **[[Β΄ Εθνική ποδοσφαίρου ανδρών|Γ΄ κατηγορία]]** 
** Πρωταθλήτρια (3): 2007–08, 2018–19, 2023–24
** Άνοδος από Γ΄ κατηγορία (3): 1989–90, 2001–02, 2020–21

* **[[Κύπελλο Ελλάδας (ποδόσφαιρο ανδρών)|Κύπελλο Ελλάδας]]**
** Ημιτελικά (3): 1966, 1995, 2010

* **Κύπελλο [[Ένωση Ποδοσφαιρικών Σωματείων Καβάλας|ΕΠΣ Καβάλας]]** 
** Κυπελλούχος (2): 2017–18, 2023–24

* **Σούπερ Κύπελλο [[Ένωση Ποδοσφαιρικών Σωματείων Καβάλας|ΕΠΣ Καβάλας]]** 
** Κυπελλούχος (2): 2018, 2024

* **Βραβείο ευ αγωνίζεσθαι** (fair play)
** Νικήτρια (1): 2010 (έπαθλο 250.000€)

## Η διαχρονική πορεία

### Σύνολα συμμετοχών στα εθνικά πρωταθλήματα

## Αξιοσημείωτοι ποδοσφαιριστές

## Αξιοσημείωτοι προπονητές
* Γιάννης Βόσκας (ο πρώτος προπονητής του ΑΟΚ το 1965)
* Στέφανος Πετρίτσης (προπονητής της πρώτης ανόδου του ΑΟΚ στην Α΄ Εθνική το 1969)
* Μπέλα Πάλφι (προπονητής του ΑΟΚ την πρώτη σεζόν στην Α΄ Εθνική 1969-1970)
* Κώστας Καραπατής
* Γιάνε Γιανέφσκι
* Βασίλης Δανιήλ
* Κώστας Χατζημιχαήλ
* Γιώργος Παράσχος
* Γιάννης Παπακώστας
* Άαντ ντε Μος
* Κώστας Βασιλακάκης
* Άγγελος Αναστασιάδης
* Νίκος Γκουλής
* Νίκος Αναστόπουλος
* Μιχάλης Μπέλλης
* Νίκος Καραμπιμπέρης

## Δείτε επίσης
* Ένωση Ποδοσφαιρικών Σωματείων Καβάλας

## Σημειώσεις


## Παραπομπές


## Πηγές
* Γιάννη Διακογιάννη, "Το Ποδόσφαιρο: στην Ελλάδα, στον Κόσμο", εκδ. Κάκτος 1978.
* Αφιέρωμα της εφημερίδας SportDay (5-7-2007), σσ. 25-27.

## Εξωτερικοί σύνδεσμοι
* 

Ποδοσφαιρο ανδρων
Κατηγορία:Ποδοσφαιρικές ομάδες Ελλάδας
Κατηγορία:Ιδρύσεις ποδοσφαιρικών ομάδων το 1965